Predmet C‑520/14
Gemeente Borsele
protiv
Staatssecretaris van Financiën
i
Staatssecretaris van Financiën
protiv
Gemeente Borsele
(zahtjev za prethodnu odluku, koji je uputio Hoge Raad der Nederlanden)
„Zahtjev za prethodnu odluku – Porez na dodanu vrijednost – Direktiva 2006/112/EZ – Članak 2. stavak 1. točka (c) i članak 9. stavak 1. – Porezni obveznici – Gospodarske aktivnosti – Pojam – Školski prijevoz”
Sažetak – Presuda Suda (peto vijeće) od 12 svibnja 2016.
Usklađivanje poreznih zakonodavstava – Zajednički sustav poreza na dodanu vrijednost – Gospodarske aktivnosti u smislu članka 9. stavka 1. Direktive 2006/112 – Školski prijevoz koji obavlja teritorijalna jedinica – Razlika između operativnih troškova iznosa primljenih u zamjenu za pružene usluge školskog prijevoza koja pokazuje da je riječ o pristojbi, a ne o naknadi – Nepostojanje izravne veze između pružene usluge i primljene protučinidbe – Isključenje
(Direktiva Vijeća 2006/112, čl. 2. st. 1. t. (c) i čl. 9. st. 1.)
Članak 9. stavak 1. Direktive Vijeća 2006/112, o zajedničkom sustavu poreza na dodanu vrijednost treba tumačiti na način da teritorijalna jedinica koja pruža uslugu školskog prijevoza ne obavlja gospodarsku aktivnost i stoga nema svojstvo poreznog obveznika, u slučajevima u kojima se općini kroz doprinose koje prima, vraća samo mali dio nastalih troškova. Naime, doprinose o kojima je riječ u ne duguju svi korisnici i plaća ih samo trećina njih, tako da njihov iznos obuhvaća samo 3 % ukupnih troškova prijevoza, a preostali iznos se financira kroz javne fondove. Zbog takve razlike između operativnih troškova i iznosa primljenih u zamjenu za pružene usluge može se smatrati da na doprinos roditelja treba gledati više kao na pristojbu nego kao na naknadu.
Iz takve neujednačenosti proizlazi nepostojanje stvarnih povezanosti između plaćenog iznosa i obavljene isporuke usluga. Stoga se ne čini da je veza između usluge prijevoza koju pruža navedena općina i protuvrijednosti koju roditelji moraju platiti dovoljno izravna da bi se plaćanje smatralo protučinidbom koja znači naknadu za tu uslugu i da bi se usluga smatrala gospodarskom aktivnošću u smislu članka 9. stavka 1. Direktive 2006/08.
(t. 33., 34., 36. i izreka)